Document ID: 32002D0278

Απόφαση της Επιτροπής
της 10ης Απριλίου 2002
σχετικά με την τροποποίηση της απόφασης 2001/393/ΕΚ για την κτηνιατρική πιστοποίηση που απαιτείται για τη εισαγωγή αυγών απαλλαγμένων από ειδικά παθογόνα από τρίτες χώρες
[κοινοποιηθείσα υπό τον αριθμό Ε(2002) 1374]
(Κείμενο που παρουσιάζει ενδιαφέρον για τον ΕΟΧ)
(2002/278/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/539/ΕΟΚ του Συμβουλίου, της 15ης Οκτωβρίου 1990, σχετικά με τους υγειονομικούς όρους που διέπουν τις ενδοκοινοτικές συναλλαγές και τις εισαγωγές από τρίτες χώρες νωπών κρεάτων πουλερικών(1), όπως τροποποιήθηκε τελευταία από την απόφαση 2001/867/ΕΚ της Επιτροπής(2), και ιδίως το άρθρο 23 παράγραφος 2, το άρθρο 24 παράγραφος 2 και το άρθρο 27α,
Εκτιμώντας τα ακόλουθα:
(1) Η απόφαση 2001/393/ΕΚ της Επιτροπής(3) καθορίζει τους υγειονομικούς όρους και την κτηνιατρική πιστοποίηση που απαιτούνται για την εισαγωγή αυγών απαλλαγμένων από ειδικά παθογόνα από τρίτες χώρες και καταρτίζει κατάλογο τρίτων χωρών από τις οποίες τα κράτη μέλη επιτρέπουν τις εισαγωγές των αυγών αυτών.
(2) Η περίοδος ισχύος του υγειονομικού πιστοποιητικού ορίστηκε σε πέντε ημέρες.
(3) Οι δυσκολίες όσον αφορά τη μεταφορά και οι δυσχέρειες υλικοτεχνικού χαρακτήρα δημιούργησαν προβλήματα στην παράδοση αυγών απαλλαγμένων από παθογόνα στα κράτη μέλη πριν από την ημερομηνία λήξης της ισχύος του υγειονομικού πιστοποιητικού.
(4) Ο κίνδυνος μόλυνσης του προϊόντος αυτού κατά τη διάρκεια της μεταφοράς είναι χαμηλός εφόσον συσκευάζεται και μεταφέρεται σύμφωνα με τις απαιτήσεις της απόφασης 2001/393/ΕΚ. Η παράταση της περιόδου ισχύος του πιστοποιητικού σε δεκαπέντε ημέρες δεν θέτει σε κίνδυνο την υγειονομική κατάσταση του προϊόντος.
(5) Συνεπώς, η απόφαση 2001/393/ΕΚ της Επιτροπής πρέπει να τροποποιηθεί αναλόγως.
(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα ΙΙ της απόφασης 2001/393/ΕΚ αντικαθίσταται από το κείμενο της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 10 Απριλίου 2002.

Labels: 7
3
17
0